ועדת הפנים ואיכות הסביבה, כנסת 18, פרוטוקול מספר 336, 2011-02-16 09:30

דוד אזולאי: בוקר טוב לכולם, אני פותח את ישיבת ועדת הפנים והגנת הסביבה.

דוד אזולאי: על סדר היום: הצעת חוק התכנון והבנייה (תיקון מס' 96)פטור מהטיל השבחה בשל חיזוק מבנים מפני רעידות אדמה), תשע"א-2011.

דוד אזולאי: בבקשה.

דוד אזולאי: שירי, את רוצה להציג את הנושא?

שירי ברנד: כן.

שירי ברנד: לאחר אישורה של תמ"א 38 בוצעו מספר תיקוני חקיקה להקלה עם הבונים בכל מיני סוגיות מיסוי, כאשר אחת מהן היא סוגיית היטל ההשבחה.

שירי ברנד: הוראת החוק הזאת נחקקה כהוראת שעה בזמנו, אשר פג תוקפה כבר ב-29 בנובמבר.

שירי ברנד: כרגע משרד הפנים ושר הפנים מבקשים את הצעת החוק שמבקשת לבטל את הוראת השעה ולהפוך אותה להוראה של קבע, לאפשר פטור מהיטל השבחה למי שמממש את זכויות הבנייה בהתאם לתמ"א 38.

גלעד ארדן: תסבירי את ההבדלים בין ההוראות שהיו בהוראת השעה לבין ההוראות שאתם מציעים עכשיו כי זה לא זהה.

שירי ברנד: הצעת החוק המקורית דיברה על פטור מלא מהיטל השבחה.

שירי ברנד: בסופו של דבר, במסגרת הדיונים בוועדה תוקנה הצעת החוק ונקבע לא פטור מלא אלא תשלום של 10% מההיטל, כאשר ניתנה לשר הפנים הסמכות לקבוע אזורים שבהם ניתן יהיה לתת פטור מלא.

שירי ברנד: בעקבות התקנות שהתקין שר הפנים באמת ניתן פטור מלא בהרבה מאד אזורים, אבל עדיין נותרו אזורים בהם נדרש תשלום של היטל השבחה.

שירי ברנד: הצעת החוק שמשרד הפנים מניח מבקשת לתת פטור מלא ו-10% היטל השבחה הוא בעצם טרחה מיותרת לחלוטין של הציבור.

אריה ביבי: 10% או פטור מלא?

שירי ברנד: 10% שהיו כהוראת שעה היו הצעה שכמעט איננה ישימה.

שירי ברנד: הכסף שמבזבזים על השמאי ועל השמאי הנגדי ועל הדיונים באותם 10% לא שווים את הסכום הזה, ולכן אנחנו מציעים פטור מלא בכל רחבי הארץ בלי לעשות חלוקה בין אזורים כאלה לאזורים אחרים בשביל לייעל את התהליך ולא להטיל הוצאות מיותרות, שאין להן כמעט משמעות.

אריה ביבי: מצוין.

דוד אזולאי: איך אתם מעודדים את התמ"א 38 באזור הפריפריה?

שירי ברנד: תמ"א 38 נמצאת כרגע בדיונים במועצה הארצית לעדכונה.

שירי ברנד: אין לנו דרכים לעודד אותה באזורי הפריפריה יותר מאשר באזורי המרכז, למעט התמריצים לבנייה.

גלעד ארדן: בהוראת השעה הקודמת, בנוסף לפטור של 100% באזורי הפריפריה היה גם פטור של 50% מאגרות בנייה.

דוד אזולאי: זאת היתה החלטה של ועדת הפנים.

דוד אזולאי: היתה בקשה לשחרר מאגרות הבנייה לפחות בפריפריה.

שירי ברנד: על פי הצעת החוק הנוכחית אנחנו סבורים שהפטור מאגרות לא משמעותי מבחינת האזרח ושנית, מבחינת הרשות יש לו חשיבות.

דוד אזולאי: למה אתם עושים את החשבון לאזרח?

שירי ברנד: מכיוון שהרשויות בפריפריה חלשות יותר והסכומים האלה חשובים מאד לביצוע.

שירי ברנד: אגרות הבנייה משמשות את הוועדה המקומית לכיסוי הוצאותיה.

דוד אזולאי: אז תחליטי, את דואגת לרשות או דואגת לאזרח?

שירי ברנד: אנחנו דואגים לשניהם.

שירי ברנד: הסכומים הקטנים של אגרות הבנייה לא משמעותיים לאזרח.

אריה ביבי: לא לשניהם.

אריה ביבי: צריך לדאוג רק לאזרח.

אריה ביבי: האזרח הוא החשוב פה.

שירי ברנד: גם האזרח רוצה לקבל את השירות מהרשות ואם אין לרשות תקציבים לבצע אותו, הוא לא יכול לקבל את השירות.

שירי ברנד: אחד הולך עם השני.

שירי ברנד: הסכומים של אגרות הבנייה לא כבדים והם מאזנים כראוי בין תרומת האזרח לעניין לבין ההוצאות שהרשות צריכה להוציא.

גלעד ארדן: האם במהלך שלוש השנים שבהן החוק היה בתוקף יש לך נתונים לגבי הפגיעה ברשויות כתוצאה מהפטור החלקי באגרות הבנייה?

שירי ברנד: אני יכולה להגיד לפי כמות ההיתרים כמה יצא.

שירי ברנד: הוציאו למעלה מ-200 היתרי בנייה.

אריה ביבי: אדוני היושב ראש, הבעיה היא שהם רוצים עכשיו לעודד אנשים לגבי רעידות אדמה.

אריה ביבי: אני לא רוצה להגיד לך מה התקציב שהקציבה המדינה שאומרת כל הזמן: רעידת אדמה, רעידת אדמה.

אריה ביבי: מה שהקציבה המדינה זה 15 מיליון כל שנה וזה אפילו לא לפקידים, אבל נעזוב את זה ונדבר על הנושא לגופו.

אריה ביבי: מה קורה?

אריה ביבי: הם נותנים עוד שתי קומות מעל הבניין הקיים ואז תחזק את המבנה, אבל קבלנים לא רוצים את זה כי לא משתלם לקבלנים לעשות את זה.

אריה ביבי: אם תתן ארבע-חמש קומות, קבלן כן יעשה את זה ואנחנו חייבים לעודד את זה.

דוד אזולאי: אבל אז אתה נכנס לבעיות אחרות, בעיות חניה וכו'.

אריה ביבי: אדוני, אנחנו חייבים לעודד את זה, ראשית משום שזה יוזיל את הבנייה וגם ייתן מבנים יותר חזקים כנגד רעידת אדמה.

דוד אזולאי: חבר הכנסת ביבי, אתה יודע מה הבעיה שלנו?

דוד אזולאי: הבעיה שלנו בנושא תמ"א 38 היא שאני עדיין לא רואה את היזמים רצים לאזור הפריפריה לעשות את זה.

אריה ביבי: כי זה לא משתלם.

אריה ביבי: אתה צריך לעודד אותם.

שירי ברנד: אם נודה באמת, באזורי הפריפריה זה לא משתלם וזה גם לא ישתלם גם אם ניתן שם עשרים קומות כי שווי הקרקע שם הוא לא כזה שממריץ את היזמים להגיע לשם.

שירי ברנד: אם נודה באמת, לא יעזור מה ניתן וגם אם נחלק את הכל כרצונך, עדיין זה לא ישתלם.

שירי ברנד: יש תמריצים אחרים שצריך לתת שם וצריך לפעול שם, זה נכון, אבל לפי כל הבדיקות שאנחנו עשינו, וגם משרד השיכון עשה עבודה בעניין, יש אזורים בארץ שבהם זה לא הכלי הנכון לטיפול.

שירי ברנד: יש כלים אחרים שצריך לטפל באמצעותם, אבל זה לא הכלי הנכון.

דוד אזולאי: מישהו פועל בעניין הזה?

שירי ברנד: יש ועדה...

גלעד ארדן: מצד אחד את אומרת שאם ניתן את הפטור הקטן הזה מאגרות בנייה, זה יפגע ברשויות ומצד שני את אומרת שלא משנה מה ניתן, הם לא יעשו את זה בפריפריה.

שירי ברנד: נכון, זה לא העניין.

גלעד ארדן: אז תחליטו, או שבכל מקרה אנשים לא יעשו בפריפריה ואז זה גם לא יפגע ברשויות המקומיות כי הן לא יבנו, או שזה כזה משמעותי שזה כן יפגע ברשויות המקומיות.

שירי ברנד: יש הבדל בין אגרת בנייה להיטל השבחה.

שירי ברנד: הבדל עצום.

שירי ברנד: אגרת הבנייה היא סכום קטן, לא משמעותי, שנועד לכסות את הוצאות הוועדה בעת בדיקת עבודת ההיתר ובהיתר בנייה לתמ"א 38 יש עבודה מאד קשה לוועדה המקומית לבדוק את כל ההיבטים הקונסטרוקטיביים.

שירי ברנד: זאת עבודה הרבה יותר מקיפה מאשר סתם היתר רגיל ולכן אנחנו סבורים שאין מקום לוותר על אגרות הבנייה.

דוד אזולאי: נושא אגרות הבנייה היה החלטה של ועדת הפנים.

דוד אזולאי: אני חושב שצריך להחזיר את ההחלטה הזאת ולא לדחות אותה.

דוד אזולאי: את זה אני מבקש, גם אם גברתי טוענת שמדובר בסכומים לא גבוהים.

דוד אזולאי: אדרבה, אם הסכומים לא גבוהים ולא משמעותיים לאזרח, בוודאי הם לא משמעותיים לרשות המקומית.

דוד אזולאי: אני בטוח שהרשות המקומית תרצה להעניק את הפטור הזה, שהוא לא סכום גדול.

דוד אזולאי: אם בעניין הזה שר הפנים יחליט לעשות חלוקה אזורית ולקבוע שבפריפריה....

שירי ברנד: הפטור היה גורף בכל אזורי הארץ.

דוד אזולאי: אם שר הפנים ירצה לעשות סדר בעניין הזה ולהגיד שבאזור הפריפריה הפטור הוא של 100% ובאזורים אחרים לא יהיה פטור בכלל, אני מוכן לקבל את זה.

אריה ביבי: אבל זה פוגע באותה מועצה או באותה עיר, שגם הגבייה שלה גם ככה לא גבוהה.

דוד אזולאי: לא מדובר בהרבה כסף ואל תשכח שכאשר הוא בנה, הוא הגדיל את הדירה והוא משלם יותר ארנונה.

דוד אזולאי: תאמין לי שגם הרשות המקומית מעוניינת לתת את השירות הזה.

דוד אזולאי: כדאי לה לתת את השירות הזה.

דוד אזולאי: תשאל ראשי רשויות אם הם מוכנים לקבל יזם ובתמורה לוותר על האגרות.

אריה ביבי: אני מסכים אתך לגבי דירות, אבל אדם שבונה קניונים ודברים כאלה, עיריה שאין לה כסף מחכה לזה כמו אוויר לנשימה.

דוד אזולאי: סליחה, אני לא מדבר על זה.

דוד אזולאי: אני מדבר רק על חיזוק מבנים במסגרת תמ"א 38, לשחרר אותם מאגרות הבנייה.

דוד אזולאי: מצדי, תעשו את זה רק בפריפריה.

שירי ברנד: לא היה פטור, היה מחצית מהאגרה.

דוד אזולאי: אני בעד לתת פטור מלא מאגרות בנייה באזור הפריפריה ולעומת זאת, באזור המרכז אל תתנו פטורים.

דוד אזולאי: שישלמו את המחיר המלא.

שירי ברנד: ההבחנה בין אזור פריפריה לאזורי מרכז בכתיבת תקנות שמבחינות, כל המהלך הזה גם הוא לוקח זמן.

גלעד ארדן: כבר עשיתם את זה, יש לכם את זה מוכן.

גלעד ארדן: יש תקנות שכבר הכנתם.

שירי ברנד: התקנות האלה רלוונטיות להיטל ההשבחה.

שירי ברנד: תיקון החקיקה לגבי האגרה היה מחצית לגבי כולם.

גלעד ארדן: זה לא נכון.

גלעד ארדן: אני אקרא לך את זה: "שיעור האגרה לעניין מתן היתר שחל עליו פטור" – זה בדיוק אותם מקומות שקבעו לגביהם את הפטור מהיטל השבחה וזה אותם מקומות שחל עליהם פטור של 50% משיעור האגרה ולכן רשימת היישובים הזאת כבר מוכנה, רק צריך להגיש אותה שוב לאישור ועדת הפנים.

דוד אזולאי: זה לא הוגן מצדכם שאתם באים ומבטלים דבר כזה אחרי שוועדת הפנים החליטה.

דוד אזולאי: אפילו לא מצאתם לנכון לעדכן ולהודיע?

דוד אזולאי: זה לא מקובל.

שירי ברנד: למה?

שירי ברנד: זה כתוב בהצעת החוק.

עו"ד יצחק נטוביץ: ברשותך, אדוני, אני  מתייחס כרגע להצעת החוק המונחת.

עו"ד יצחק נטוביץ: כמובן שמה שאמר היושב ראש לגבי האגרות, אפשר להכניס את זה פה ולתקן את זה לגבי הפריפריה, אני מסכים, אבל לגבי הפטור מהיטל השבחה, ברוב המקרים, כשמגישים תמ"א 38, לפחות מגישים גם חדרים על הגג.

עו"ד יצחק נטוביץ: הייתי מבקש, אם אפשר, כדי באמת לעזור, להוריד את הנושא של החדרים על הגג.

שירי ברנד: אנחנו לא יכולים.

עו"ד יצחק נטוביץ: אני לא מדבר על עוד קומה או דברים כאלה.

שירי ברנד: זה לא הדיון.

שירי ברנד: במידה והחדרים על הגג ייכנסו לתמ"א הם יהיו פטורים.

שירי ברנד: אם יהיה תיקון לתמ"א שיכלול גם את זה, זה יהיה פטור.

שירי ברנד: את הדיון התכנוני אנחנו לא מקיימים במסגרת הדיון על פטור מהיטל ההשבחה.

שירי ברנד: זה דיון תכנוני לחלוטין ואני לא חושבת שההוראות של פטור מהיטל השבחה הן המקום לקבוע את השאלה התכנונית, איך צריך להוסיף את הקומות לתמ"א 38.

עו"ד יצחק נטוביץ: זאת לא שאלה תכנונית.

שירי ברנד: זאת בוודאי שאלה תכנונית.

שירי ברנד: יש מקומות שיש חדר על הגג, יש מקומות שאין חדר על הגג.

עו"ד יצחק נטוביץ: מדובר פה על היטל השבחה.

עו"ד כרמית יוליס: רק מתוקף תמ"א 38.

שירי ברנד: לצורך חיזוק המבנה, לא לצורך מימוש סך כל הזכויות במקום.

שירי ברנד: יש הרבה זכויות שאפשר יהיה לממש במקום, אבל הן לא פטורות מהיטל השבחה.

עו"ד יצחק נטוביץ: אני לא מדבר על יתר הזכויות, אבל הדבר המינימלי...

שירי ברנד: למה מינימלי?

שירי ברנד: חדר על הגג הוא זכות גם אם אין לך תמ"א 38, שאתה מבצע אותה, אבל אין סיבה לפטור אותה.

עו"ד יצחק נטוביץ: רוח חברי הוועדה היא לעזור עד כמה שיותר.

עו"ד יצחק נטוביץ: כל דבר כזה עוזר.

עו"ד יצחק נטוביץ: אני לא מדבר על בנייה של עוד ארבע-חמש קומות באזור המרכז.

עו"ד יצחק נטוביץ: באזור הפריפריה צריך עוד שתיים-שלוש קומות ולזה אני מסכים.

עו"ד יצחק נטוביץ: בזה הוועדה הארצית עוסקת עכשיו, אבל כשמדובר על פטור מהיטל השבחה זאת לא שאלה תכנונית אלא שאלה אם אנחנו רוצים לעזור לתושבים.

עו"ד כרמית יוליס: גם בהיבט של פטור מהיטל השבחה, מה ההצדקה להעניק אותו כאשר במבנה שאתה מחזק אתה מממש גם תכנית אחרת, שמאפשרת זכויות על הגג, למשל מבנה לידו שירצה לא לחזק ורק להוסיף את אותו חדר, הוא כן יצטרך לשלם היטל השבחה.

עו"ד יצחק נטוביץ: אם הוא לא יחזק?

עו"ד יצחק נטוביץ: כן, בוודאי.

שירי ברנד: אם הוא לא צריך לחזק, אם הוא כבר מחוזק.

עו"ד כרמית יוליס: אם בנו אותו אחרי 1980 ואז חלה תכנית תקנונית על כל השכונה, שאומרת שכולם יכולים להוסיף חדרים.

דוד אזולאי: אנחנו רוצים לעודד את זה.

עו"ד כרמית יוליס: האינטרס בחיזוק מבנה מסוים הוא זה שמצדיק את אותו פטור מהיטל השבחה רק לגבי אותו רכיב של החיזוק.

עו"ד כרמית יוליס: יכול להיות שעל המקרקעין האלה אפשר לבצע עוד הרבה מאד תכניות ואין הצדקה להעניק את הפטור ביחס לכל התכניות שניתן לממש אותן.

עו"ד כרמית יוליס: הפטור יחול רק לאותו רכיב של חיזוק.

עו"ד יצחק נטוביץ: מה שאני רוצה להגיד הוא שגם אם עושים את המינימום, דהיינו קומה לפי התמ"א, לא עושים קומה לפי התמ"א ולא בונים חדרים על הגג בגלל אלף ואחת סיבות.

עו"ד יצחק נטוביץ: החדרים על הגג הם חלק מאותן דירות תמ"א, לא דירה נוספת.

עו"ד יצחק נטוביץ: זה ההבדל.

שירי ברנד: לא, זה אקסטרה לדירות התמ"א מכוח הזכויות הקיימות באותם מגרשים.

שירי ברנד: זה אקסטרה לדירה.

שירי ברנד: התמ"א נתנה את הקומה ואת החדר על הגג נתנה התכנית שחלה במקום, בין אם אתה מחזק ובין אם אתה לא מחזק.

עו"ד יצחק נטוביץ: נכון, ועושים את זה.

שירי ברנד: אנחנו מעודדים את החיזוק של המבנה ולא מעודדים את מימוש הזכויות הכולל במקרקעין.

שירי ברנד: זה לא בהזדמנות הזאת.

שירי ברנד: יש הרבה זכויות שאפשר לממש ואני חושבת שאנחנו גם צריכים לקחת בחשבון את האיזון העדין בין צרכי הרשות המקומית והוועדה המקומית, שיש לה הרבה מאד הוצאות, ואם אנחנו נפטור את הכל נשפוך את התינוק עם המים.

עו"ד יצחק נטוביץ: לא אמרתי לפטור את הכל.

שירי ברנד: אתה מדבר על חדרים על הגג, השני מדבר על מרפסות, השלישי מדבר על בריכת שחייה.

שירי ברנד: יש הרבה זכויות במקרקעין וכל אחד מדבר על משהו אחר.

דוד אזולאי: מדברים על חדרים שהם חדרי מגורים של אותן דירות תמ"א.

עו"ד כרמית יוליס: התמ"א מאד ברורה.

עו"ד כרמית יוליס: התכניות האחרות שחלות על המקרקעין מבחינתנו לא קשורות לתמ"א 38.

עו"ד יצחק נטוביץ: כשבונים היום באזור המרכז, אין בניין אחד שבו קונים קומה עליונה ולא עושים חדרים על הגג או דירות גג.

עו"ד כרמית יוליס: זה בסדר, כי יש אינטרס של הקבלנים להגדיל את הבנייה, אבל השאלה היא אם זה הכרחי לחיזוק.

עו"ד יצחק נטוביץ: אם מישהו שכח לכלול את זה בתמ"א....

שירי ברנד: לא שכחו.

עו"ד יצחק נטוביץ: אם מישהו שכח להכניס את אותם חדרי גג לתמ"א מסיבה כזאת או אחרת, אין שום סיבה שאם אנחנו מדברים על עידוד, ואמר חבר הכנסת שהוא רוצה כמה שיותר, ואם כבר עושים תיקון חקיקה תתקנו גם את הצ'ופצ'יק הזה.

עו"ד כרמית יוליס: אדוני, אני חושבת שאנחנו חלוקים בנקודה עקרונית משום שלתפיסתנו התמ"א עצמה מאפשרת תוספת זכויות בנייה שמספיקות לשם החיזוק, ולכן, אם יזם מבצע חיזוק אבל במסגרת הזאת הוא כבר רוצה לממש את כל הזכויות....

עו"ד יצחק נטוביץ: אבל אתם יודעים שזה לא נכון בשטח.

עו"ד יצחק נטוביץ: עובדה שלא עושים את זה.

דוד אזולאי: אם היזם כבר עוסק בחיזוק המבנה וכתוצאה מכך הוא מנצל עוד אחוזי בנייה ובונה עוד חדרי מגורים – שימי לב, אני לא מדבר על דברים אחרים, רק על חדרי מגורים.

עו"ד יצחק נטוביץ: חדרי מגורים ששייכים לדירות של התמ"א.

שירי ברנד: אין ספק שכאשר כבר ניגשים לעבוד במבנה זה יותר יעיל ויותר נכון לבצע את כל יתר תוספות הבנייה שניתן לממש במבנה.

שירי ברנד: השאלה היא לא אם אפשר לבצע אותן או אם צריך לבצע אותן אלא האם צריך לפטור אותן.

שירי ברנד: אנחנו סבורים שצריך לתת פטור לצורך החיזוק רק למה שנמצא בכוח התמ"א.

שירי ברנד: אדרבה, היום עומדת על שולחנה של המועצה הארצית בקשה לתיקון תמ"א 38 ולהגדלה של זכויות הבנייה מכוחה.

שירי ברנד: יוסיפו את הזכויות?

שירי ברנד: כל מה שיימצא על ידי המועצה הארצית שהוא נועד לצורך חיזוק, יינתן לגביו פטור ולא רק חדר על הגג אלא גם קומה שלמה, אבל לא סתם איזשהן זכויות בנייה שממילא קיימות במקרקעין ולא רלוונטיות לחיזוק.

שירי ברנד: לפי הנוסח שהצענו, במידה והמועצה הארצית מחר בבוקר תחליט להוסיף יותר זכויות בנייה, גם הן יהיו פטורות ולא משנה אם זה חדר על הגג, עוד אגף או עוד קומה.

שירי ברנד: מה שאדוני מבקש פה זה לקחת זכויות ששייכות למקרקעין בלי קשר לחיזוק.

שירי ברנד: אנחנו לא סבורים שלזכויות האלה מגיע פטור.

עו"ד יצחק נטוביץ: כלומר, הכנסת מוציאה מעצמה את הסמכות או את הזכות להחליט האם זה טוב או לא טוב.

עו"ד יצחק נטוביץ: אתם אומרים שרק אם הוועדה או אותו מומחה יקבעו עוד קומה בתמ"א, אז אנחנו כרשות מחוקקת נוכל, בהסתמך על זה, לעשות את השינוי שאנחנו, כרשות מחוקקת, חושבים היום שהוא נכון.

עו"ד יצחק נטוביץ: למה צריך לחכות לקומה?

עו"ד יצחק נטוביץ: יכול להיות שבקומה נוספת יהיה משהו אחר.

עו"ד יצחק נטוביץ: תלכו ותראו את דירות התמ"א ולא לשבת פה בלי לדעת מה שקורה בשטח.

עו"ד יצחק נטוביץ: לדירה של התמ"א מוסיפים עוד חדר על הגג ונכון שזה לא מכוח זכויות בתמ"א אלא מכוח הזכויות שקיימות, אבל זה מעודד.

עו"ד יצחק נטוביץ: אנחנו רוצים לעודד.

עו"ד יצחק נטוביץ: חברי הכנסת והיושב ראש אומרים שהם רוצים לעודד את הבנייה של התמ"א, על פי התמ"א וכדי לעודד את הבנייה על פי התמ"א תנו את ההטבה הנוספת שהיא חלק מדירה ששייכת לתמ"א.

עו"ד יצחק נטוביץ: מה אתם בעצם אומרים?

עו"ד יצחק נטוביץ: אותה דירה בת שלושה חדרים שבונים לפי התמ"א, למטה היא פטורה, אבל אותו חדר רביעי שלמעלה, עליו תשלמו.

עו"ד יצחק נטוביץ: למה אתם אומרים את זה?

עו"ד יצחק נטוביץ: לא בגלל שאתם לא רוצים לעודד את התמ"א אלא בגלל שאתם אומרים שיש ועדה ארצית לתכנון ובנייה והיא תחליט אם עוד קומה או לא.

עו"ד יצחק נטוביץ: חברי הכנסת יכולים להחליט שהם רוצים את אותו חדר נוסף, ששייך לאותה דירת תמ"א, לפטור אותו מהיטל השבחה.

דוד אזולאי: אני אומר לכם שאם המגמה היא לעודד, ואת אמרת קודם, ואני מסכים אתך, שלצערי הרב אנחנו עדיין לא רואים את הקבלנים או את אותם יזמים רצים לפריפריה בהמוניהם לנצל את זה.

דוד אזולאי: זה לא עובד.

שירי ברנד: זה לא עובד וזה לא מה שגם יעבוד.

עו"ד כרמית יוליס: זה רק יגדיל את הרווח ליזם.

דוד אזולאי: אני אומר שאם במסגרת התיקון שלנו אנחנו יכולים לתרום תרומה שאולי, אולי יכולה לקדם במקצת את תמ"א 38 באזור הפריפריה, אני חושב שצריך ללכת לכיוון הזה באופן חיובי.

דוד אזולאי: אני מדבר גם על הפטור מאגרות הבנייה, אני מדבר גם על אותם חדרים נוספים שלא במסגרת  תמ"א 38, להוסיף את הדברים האלה לפטור.

דוד אזולאי: את יודעת מה?

דוד אזולאי: אני מוכן ללכת לאורך כל הדרך ולעשות הבחנה בין הפריפריה לאזור המרכז.

פיני קבלו: אולי צריך לשלב את זה כי אני לא רואה שמישהו יבוא.

פיני קבלו: הנדל"ן מאד נמוך באזורים האלה ואולי צריך לשלב את זה עם קבלן, שיבנה במרכז הארץ מול שני יישובים בפריפריה.

דוד אזולאי: פיני, אתה רואה ראש רשות אחד שיגיד: אני לא מסכים לפטור את אותם תושבים מאגרות הבנייה?

דוד אזולאי: אני לא מאמין שיש ראש עיר כזה.

דוד אזולאי: להיפך, הם יעודדו את זה.

דוד אזולאי: הרי בסופו של דבר גם ראש העיר ירוויח כי כשבונים עוד חדרים הוא מקבל עוד ארנונה.

שירי ברנד: ויש לו עוד דירות ויש לו עוד מבני ציבור ויש לו עוד הרבה מאד הוצאות.

שירי ברנד: אנחנו מדברים פה בסך הכל על אגרת הבנייה, לא על כל האגרות.

פיני קבלו: איפה יש עוד דירות?

פיני קבלו: איפה בניתם בפריפריה בשנים האחרונות?

שירי ברנד: אנחנו לא מדברים על הפריפריה.

שירי ברנד: אנחנו מדברים על זכויות של תמ"א 38.

שירי ברנד: אני מסכימה שבפריפריה שלא פטור של 30 שקלים למטר אגרת בנייה של תמ"א 38, זה מה שיביא את האנשים לבנות שם.

שירי ברנד: אם קומות שלמות לא מביאות את הקבלנים לבוא לבצע שם, גם 30 השקלים האלה לא יביאו אותם.

דוד אזולאי: לפי הגישה שלך, בתיה, בתו של פרעה, לא היתה מושיעה את משה מן המים כי היא לא יכלה להגיע, אבל היא עשתה השתדלות.

דוד אזולאי: בשביל זה אנחנו פה, תפקידנו להשתדל.

דוד אזולאי: אני לא בטוח שאני הולך להביא את היזמים מחר בבוקר בעקבות התיקונים האלה, אבל נפלה בחלקנו הזכות לתקן משהו, בואו נוציא מתחת ידינו משהו מושלם.

דוד אזולאי: זה מה שאני מבקש.

שירי ברנד: אני בודקת את הבקשה של אדוני ביחס לאגרות הבנייה, אבל ביחס לחדרים על הגג...

דוד אזולאי: אני מדבר על שניהם.

שירי ברנד: ביחס לבנייה נוספת, מעבר לזכויות שנקבעות בתמ"א, אנחנו מתנגדים לכך ברמה העקרונית.

שירי ברנד: ככל שמבקשים להוסיף זכויות במקום כלשהו לצורך חיזוק המבנה, המקום לכך הוא במסגרת תמ"א, במסגרת תכנית המתאר הארצית.

שירי ברנד: מסגרת התמ"א מאפשרת גם תכניות נקודתיות לפי סעיף 23 לתוספת בנייה וגם נעשו תכניות כאלה.

שירי ברנד: בראשון לציון אפשר להוסיף גם ארבע קומות, ברמת-גן אפשר להוסיף קומות.

דוד אזולאי: עזבי אותי מרמת-גן וראשון לציון.

דוד אזולאי: אני עושה הבחנה בין הפריפריה לשאר המקומות.

שירי ברנד: אמרתי לאדוני, ואם ישאל אפילו את נציגת הוועדה לרעידות אדמה, שמטפלת בנושא, הבדיקות הכלכליות מוכיחות שלא הדברים האלה יש בהם כדי לעודד מישהו לבוא ולחזק מבנים בפריפריה, לצערנו הרב.

שירי ברנד: אפשר אולי גם לשמוע את הנציגה של מי שביצע את העבודה הזאת.

שירי ברנד: זה לא מה שיתמרץ אחד אפילו בשביל שיילך לשם, מעבר לכך שכתבנו חקיקה.

שירי ברנד: אין בזה שום דבר מעבר לכך.

עו"ד יצחק נטוביץ: אם באמת אותה ועדה שעשתה את תמ"א 38 באמת יודעת הכל והיא לא טועה, מדוע היא לא חשבה על זה לפני שש שנים?

עו"ד יצחק נטוביץ: את כל הנתונים הכלכליים לא ידעו קודם?

עו"ד יצחק נטוביץ: יש חברי כנסת שהם מחוקקים והם רוצים לתת את ההטבה הזאת.

עו"ד יצחק נטוביץ: אם הם טועים, נראה אחר כך את הנתונים ונתקן את זה אחר כך.

עו"ד יצחק נטוביץ: מה את אומרת בעצם?

עו"ד יצחק נטוביץ: בואו נחכה שאותה ועדה חכמה תעשה תיקון וחברי הכנסת צריכים להיות כפופים לאותה ועדה חכמה.

שירי ברנד: לא, אדוני.

שירי ברנד: כשהמועצה הארצית המליצה לממשלה לאשר את תמ"א 38 היה בהמלצותיה את אותו משפט ברור שאמר: ידוע לנו וברור לנו שאין לתמ"א הזאת ממשות ויישום באזורי הפריפריה.

שירי ברנד: זה נאמר כבר באותה החלטה ראשונה עם השלמת הליכי התכנון של תמ"א 38.

שירי ברנד: המועצה הארצית קראה לממשלה לפעול בהליכים אחרים, לא תכנוניים, כי זה לא הכלי הנכון בפריפריה.

שירי ברנד: כבר אז פנתה המועצה הארצית לממשלה וביקשה זאת.

שירי ברנד: להגיד שלא חשבו על זה?

שירי ברנד: חשבו על זה ועוד איך.

עו"ד יצחק נטוביץ: למה לא נתנו חמש או ארבע קומות בפריפריה?

שירי ברנד: כי בדקו ומצאו שאין בזה תועלת.

עו"ד יצחק נטוביץ: אם כך, מראש עשו תמ"א רק לאזור המרכז.

שירי ברנד: נכון.

עו"ד יצחק נטוביץ: חמור מאד.

שירי ברנד: מראש הבהירו שהכלים התכנוניים לא יעילים באזורי הפריפריה.

שירי ברנד: צר לנו, זה לא הכלי הנכון.

עו"ד כרמית יוליס: דווקא באזורים שבהם התמ"א עשויה להיות הכלי הנכון, באזורי ביקוש גבוהים, המחלוקת ביחס למה שהעלית לגבי חדרים על הגג מתעצמת.

עו"ד יצחק נטוביץ: עד היום הגישו אולי 100 בקשות להיתרי בנייה, אבל אין לנו פרוספריטי בבניית תמ"א 38 בגלל הרבה מכשולים, גם קנייניים, אבל גם מכשולים כאלה.

עו"ד יצחק נטוביץ: ככל שהדבר יהיה יותר אטרקטיבי, אין ספק שיעשו את זה.

עו"ד יצחק נטוביץ: בואו נאמר שאם אתם מסתכלים על העלות, אם כמה בניינים ייפלו, לא יחשבו על העלות הזאת מראש.

עו"ד יצחק נטוביץ: אני לא מרחיק לכת ומציע לתת לקומה נוספת או לעוד כמה קומות, אבל לאותה דירה צריך לתת.

עו"ד יצחק נטוביץ: לא יכול להיות שתקחו דירה של תמ"א 38 ותגידו: החלק הזה בדירה לא ממוסה והחלק הזה פטור.

שירי ברנד: למה זה לא יכול להיות?

עו"ד יצחק נטוביץ: אם אתם כבר עושים חקיקה על הצ'ופצ'יק של ה-10%, תרחיבו את זה טיפה.

עו"ד יצחק נטוביץ: כולם עובדים פה – היושב ראש, חברי הוועדה, המשפטנים למיניהם, היועצים למיניהם.

עו"ד יצחק נטוביץ: תעשו את זה עד הסוף.

עו"ד יצחק נטוביץ: זה הכל.

עו"ד כרמית יוליס: ההצדקה להעניק פטור, לטעמנו, היא רק בגלל האינטרס הציבורי של החיזוק.

עו"ד כרמית יוליס: אם מממשים תכניות אחרות, שהן לא רלוונטיות לחיזוק, תכניות אלה קשורות לרווח של היזם, של הקבלן וכו'.

עו"ד יצחק נטוביץ: את בעצמך אומרת שבמועצה הארצית דנים היום על הוספת חצי קומה במרכז.

עו"ד יצחק נטוביץ: כלומר, הם יודעים שזה לא מספיק.

שירי ברנד: אנחנו לא יודעים.

שירי ברנד: הם דנים.

עו"ד יצחק נטוביץ: הם דנים.

שירי ברנד: אם יוחלט שכן, קיבלת את מבוקשך.

שירי ברנד: אם יוחלט שכן, יהיה פטור גם החלק הזה.

שירי ברנד: אנחנו טוענים שהמקום לדיון הוא בדיון תכנוני.

עו"ד יצחק נטוביץ: אני חושב שהכנסת צריכה להראות לאותה ועדה מה היא חושבת ואיך היא רוצה לעבוד ולא הפוך.

מירי כהן: ההבחנה של החדרים על הגג מאד מלאכותית.

דוד אזולאי: את מי גברתי מייצגת?

מירי כהן: את התאחדות הקבלנים, אדוני.

מירי כהן: בהמשך לדבריו של עורך הדין נטוביץ, אני רוצה לחזק אותו.

מירי כהן: ההבחנה הזאת מלאכותית.

מירי כהן: להגיד שדנים ויושבים היום במועצה הארצית ועל כן אנחנו לא יכולים לקבל החלטה?

מירי כהן: הדיון הציבורי סביב הכדאיות הכלכלית של התמ"א ידוע לכולם ואין נתונים מהפכניים שנקבל מהדיונים בוועדה, שלא ידענו לפני כן.

מירי כהן: ולכן, מאחר וגם הצעת החוק הזאת באה אחרי שלושה חודשים שבהם הוראת השעה כבר פקעה, כולם נמצאים בחוסר ודאות והעניין החשוב כרגע הוא גם להכניס ודאות, כדי שיידעו שהיטלי ההשבחה אכן פטורים.

מירי כהן: אני יכולה לומר שבציבור הקבלנים יש ממש סערה סביב העניין הזה וזאת אכן הזדמנות להכניס גם את החדרים על הגג, שההבחנה לגביהם היא מלאכותית לגמרי.

מירי כהן: בוודאי שבחלק מאותן דירות באזורי הביקוש, גם הרשויות המקומיות מעוניינות להכליל אותן ועל כן זאת באמת הזדמנות להכניס אותן לחוק.

שירי ברנד: כפי שאמרה פה נציגת ארגון הקבלנים, מכיוון שיש פער של זמן שבו לא ברור העניין וכרגע אין פטור, אנחנו נבקש מאדוני, בכל זאת ועל מנת לזרז את העניינים, שלפחות את החלק המוסכם – הרי אין מחלוקת על מה שנמצא בהצעת החוק – לפחות אותו להעביר.

שירי ברנד: לגבי נושא האגרות – הסמכות לקבוע פטור מאגרה נמצאת כבר בתקנות בידי שר הפנים.

שירי ברנד: אנחנו נבחן את זה במסגרת תיקון תקנות התכנון והבנייה.

שירי ברנד: בכל זאת, זה נושא חדש, אדוני, ואנחנו לא דנו בו.

דוד אזולאי: יש לי הצעה קצת יותר משוכללת.

דוד אזולאי: אני מציע להכניס את שני הדברים הללו כהסתייגות.

דוד אזולאי: נצביע עליהם עכשיו והיות ואני יודע שזה יעבור, כי אני פה לבד, זאת הסתייגות שלי ואני אעביר אותה, אבל כפי שאומרים, אני גם אתנהג בהתאם.

דוד אזולאי: אני לא אביא את זה להצבעה במליאה, אתם תשתדלו לבוא לממונים עליכם ולהגיד שיש הסתייגות כזאת.

דוד אזולאי: אני גם אדבר אישית עם השר בנושא הזה ונגיע להבנות.

דוד אזולאי: במידה ונגיע להבנות, מה טוב ואם לא, תמיד אני יכול להסיר את ההסתייגות, אבל להוסיף אותה אחר כך אני לא אוכל.

דוד אזולאי: לכן, אני מבקש להוסיף את שתי ההסתייגויות האלה.

שירי ברנד: גם לעניין החדר על הגג?

דוד אזולאי: כן.

דוד אזולאי: את טוענת לנושא חדש?

דוד אזולאי: זכותך.

שירי ברנד: לא רק נושא חדש, זה נושא שנבחן.

שירי ברנד: נושא האגרות, ואני אומר לאדוני את האמת, לא נבחנה לעומק מה המשמעות שלו.

דוד אזולאי: אל תנסו לשכנע אותי כי לא תשכנעו אותי.

דוד אזולאי: אני לא מסכים.

דוד אזולאי: נפלה בידי הזכות הזאת ואני רוצה לתקן את הדבר הזה.

דוד אזולאי: יכול להיות שאם יתברר לי אחר כך שלא נכון לעשות את זה במסגרת הזאת, אני תמיד יכול להסיר את ההסתייגויות.

עו"ד כרמית יוליס: ביחס לחדרים על הגג, כמו שאמרתי, השאלה ביחס לאינטרס הציבורי של החיזוק היא שאלה אחת, אבל לטעמנו עולה פה גם שאלה של עקרון השוויון.

עו"ד כרמית יוליס: ניקח, לדוגמה, שיש שני מבנים שהם סמוכים אחד לשני, אחד נבנה אחרי שנת 1980 והוא לא צריך חיזוק והשני צריך חיזוק.

דוד אזולאי: אותה טענה אני יכול לטעון גם לגבי המרכז והפריפריה.

דוד אזולאי: הרי אלה ישלמו אגרות ולא יקבלו הטבות במסגרת תמ"א 38 ואלה כן יקבלו, מה לעשות?

דוד אזולאי: זה נקרא תמ"א 38 ואנחנו באים לחזק ולעודד.

מירי כהן: הם לא שווים מלכתחילה.

מירי כהן: את לא יכולה לבחון שוויון בין שני בניינים שמלכתחילה אינם שווים.

עו"ד כרמית יוליס: לכן אני אומרת שהתוספת שמוענקת מכוח תמ"א 38, אם להתייחס לזה בהיבטים של שוויון, זה מעין אפליה מתקנת.

עו"ד כרמית יוליס: מגיעה להם התוספת הזאת בגלל שהם באמת טעונים חיזוק.

עו"ד יצחק נטוביץ: מה ההיררכיה?

עו"ד יצחק נטוביץ: יש חוק, תקנה ותמ"א היא בסוף.

שירי ברנד: אנחנו דנים סוגיה תכנונית.

עו"ד יצחק נטוביץ: כשמדברים על הנחות זאת סוגיה פרופר קניינית של כנסת, של חברי הכנסת ולא של המהנדסים למיניהם, עם כל הכבוד לוועדה הארצית.

שירי ברנד: הממשלה מאשרת את התכנית ולא המועצה הארצית.

עו"ד יצחק נטוביץ: סעיף 2 עלול לגרום לאנדרלמוסיה שלמה.

עו"ד יצחק נטוביץ: תעשו את תחילת החוק מתחילת פרסומו מכיוון שיש שמאים שכבר עבדו על זה וכבר נכנסו כספים.

עו"ד יצחק נטוביץ: מה יעשו עכשיו?

עו"ד יצחק נטוביץ: הרשויות יחזירו כספים אחרי ששילמו כסף לשמאים?

עו"ד כרמית יוליס: אנחנו רוצים לייצר ודאות.

עו"ד יצחק נטוביץ: הייתי ממלא מקום ראש עיריית גבעתיים עד לפני שנתיים ולדעתי, לא נכון להחיל את החוק רטרואקטיבית שלושה חודשים אחורה במקרה הזה.

שירי ברנד: למטב ידיעתנו אף אחד לא שילם היטל השבחה.

שירי ברנד: כולם מחכים ושואלים אותנו מידי בוקר מתי הצעת החוק תעבור.

שירי ברנד: אף אחד לא שילם, לא יצאו שמאים וכולם מחכים עם הסטופר.

שירי ברנד: בעצם לא מוציאים את ההיתר.

עו"ד יצחק נטוביץ: דיברתי עכשיו עם שמאי של עיריה ויש שומות.

עו"ד יצחק נטוביץ: יצאו שומות, השומות האלה עלו כסף, אבל טוב, תחליטו מה שאתם רוצים.

עו"ד יצחק נטוביץ: לדעתי זה יוצר אנדרלמוסיה.

מירי כהן: בוודאי שזה חייב להיות רטרואקטיבי.

מירי כהן: כולם ממתינים.

עו"ד יצחק נטוביץ: מותי לי גם לחלוק על נציגת ארגון הקבלנים.

מירי כהן: העיכוב הזה הוא תקלה, שכרגע פוגעת בציבור הקבלנים שרוצים כבר לקדם את התכניות האלה.

מירי כהן: אי אפשר שלא להחיל את זה רטרואקטיבית.

גלעד ארדן: לא ברורה לי התקלה.

גלעד ארדן: היו למשרד הפנים שלוש שנים להביא את התיקון להוראת השעה ומשום מה זה מגיע באיחור של שלושה חודשים.

גלעד ארדן: אני לא מבין איך נוצרה תקלה בדבר כזה.

שירי ברנד: היא אמרה "תקלה".

מירי כהן: ואני השתמשתי במילים עדינות.

דוד אזולאי: אנחנו השתדלנו לשפר את התקלה הזאת בכך שזה אושר בשבוע שעבר וכבר היום אנחנו  מביאים את זה לאישור.

דוד אזולאי: אני חוזר על בקשתי – אני  מבקש להכניס שתי הסתייגויות: האחת, בנושא אגרות הבנייה, לפחות להמשיך באותו הסדר של 50% אם לא בהסדר של 100%.

עו"ד כרמית יוליס: רק בפריפריה.

דוד אזולאי: רק בפריפריה.

גלעד ארדן: אנחנו נרשום ששר הפנים יהיה רשאי באישור ועדת הפנים לקבוע יישובים או אזורים לפי אמות מידה שיקבע...

גלעד ארדן: לעניין מתן היתר לפי סעיף 145, שחל לגביו פטור מהיטל השבחה לפי סעיף 19(ב)(10) לתוספת השלישית תהיה מחצית שיעור האגרה שנקבע לפי סעיף 265(17).

דוד אזולאי: הדבר השני הוא תוספת הבנייה מחוץ למסגרת תמ"א 38.

דוד אזולאי: גם פה אני אבקש לתת את אותו פטור מהיטל השבחה, כפי שקבענו כאן היום.

שירי ברנד: אדוני, יש המון תוספות שהן מעבר לתמ"א 38.

דוד אזולאי: אני מסייג את זה ואומר בפירוש חדרי מגורים בלבד, שום דבר אחר.

עו"ד יצחק נטוביץ: הכוונה לחדרי גג.

דוד אזולאי: לא מרפסות ולא שום דבר אחר.

דוד אזולאי: חדרי מגורים בלבד.

שירי ברנד: יש המון דברים, גם בריכות.

עו"ד יצחק נטוביץ: עוד לא ראיתי תמ"א 38 עם בריכות.

דוד אזולאי: אני מדבר על חדרי מגורים בלבד.

דוד אזולאי: אני מבקש להוסיף את שתי ההסתייגויות ואני אעמיד אותן להצבעה.

גלעד ארדן: אתה רוצה שההסתייגויות ייכנסו לחוק ויהיו חלק מהחוק?

דוד אזולאי: בוודאי, אם נידרש להוריד אותן, נוריד אותן.

גלעד ארדן: יהיה צורך אחרי זה ברביזיה.

דוד אזולאי: אין מה לעשות.

שירי ברנד: אדוני, אנחנו עדיין חוזרים על עמדתנו שמדובר בנושא חדש.

דוד אזולאי: זכותכם.

דוד אזולאי: הנושא ייבדק.

שירי ברנד: שני הנושאים הם נושאים חדשים.

גלעד ארדן: מבחינה משפטית, הנושאים ממש לא נושאים חדשים.

שירי ברנד: חדרים על הגג?

שירי ברנד: בוודאי שזה נושא חדש.

גלעד ארדן: זה חוק שעוסק בפטור מהיטל השבחה.

שירי ברנד: לתמ"א 38, לא לדברים אחרים, והנה דבר אחר.

דוד אזולאי: אני רק מודיע שזה יגרום לעיכוב, שיהיה ברור.

דוד אזולאי: אנחנו צריכים ללכת לוועדת הכנסת וועדת הכנסת תצטרך לקבוע אם הנושא חדש או לא חדש.

גלעד ארדן: אנחנו מדברים על שני הדברים, גם על אגרות בנייה וגם על חדרים על הגג.

גלעד ארדן: אנחנו נאשר את זה בכפוף לכך שוועדת הכנסת תקבע שזה לא נושא חדש.

דוד אזולאי: בוא נצביע קודם על ההסתייגויות.

דוד אזולאי: לאחר שנצביע על ההסתייגויות הם יטענו לנושא חדש.

דוד אזולאי: ברגע שהם יטענו לנושא חדש אנחנו נבקש להעביר את זה לוועדת הכנסת לאישור.

דוד אזולאי: הסתייגות ראשונה שלי היא בעניין המשך הפטור מאגרות הבנייה, כפי שהיה נהוג עד לפרסום הזה.

דוד אזולאי: מי נגד ההסתייגות?

דוד אזולאי: מי נמנע?

דוד אזולאי: הצבעה     בעד ההסתייגות – פה אחד נגד – אין נמנעים – אין ההסתייגות נתקבלה.

דוד אזולאי: אני בעד ההסתייגות ולפיכך ההסתייגות הזאת עוברת.

דוד אזולאי: הנושא השני הוא תוספת חדרים, שלא במסגרת תמ"א 38, גם עליהם יהיה פטור מהיטל ההשבחה.

עו"ד יצחק נטוביץ: שצמודים לדירות התמ"א.

דוד אזולאי: חדרים שצמודים לדירות התמ"א 38, וחדרים בלבד.

דוד אזולאי: אני מבקש גם על זה להצביע.

דוד אזולאי: הצבעה     בעד ההסתייגות – פה אחד נגד – אין נמנעים – אין ההסתייגות נתקבלה.

דוד אזולאי: אין מתנגדים, אין נמנעים ולפיכך ההסתייגות הזאת עוברת.

דוד אזולאי: אם כך, אני מבקש להכניס את שתי ההסתייגויות האלה לקריאה שנייה ולקריאה שלישית.

שירי ברנד: אנחנו נבקש, אדוני, לטעון שמדובר בשני נושאים חדשים שלא נמצאים במסגרת הצעת החוק ולכן יש להעביר את הנושא לבחינה של ועדת הכנסת.

דוד אזולאי: אדוני היועץ המשפטי, אני מבקש להעביר את שני הנושאים שנטען לגביהם נושא חדש לוועדת הכנסת.

דוד אזולאי: אין צורך בהצבעה, נכון?

גלעד ארדן: נכון.

גלעד ארדן: אני מציע שנקרא את שאר הסעיפים ונצביע על הצעת החוק, כולל ההסתייגויות.

גלעד ארדן: אנחנו נתנה את אישור הוועדה בכך שוועדת הכנסת תקבע שזה לא נושא חדש.

פיני קבלו: אנחנו, כשלטון מקומי, תומכים בהקלות אך ורק בתחום של חיזוק מבנים ולא בכל מיני דברים נוספים שיתווספו מעבר לחיזוק המבנים.

דוד אזולאי: לגבי ארנונה אתם לא תומכים?

פיני קבלו: אנחנו תומכים.

שירי ברנד: לא מדובר פה על ארנונה, אדוני.

דוד אזולאי: סליחה, טעיתי.

דוד אזולאי: אני מדבר על פטור מאגרות בנייה.

שירי ברנד: לא אגרות, אדוני, זאת אגרה אחת.

שירי ברנד: לא כל אגרות הפיתוח פה בעסק, רק אגרת הבנייה שמשולמת בעת מתן היתר.

דוד אזולאי: אני מעריך את המומחיות שלך, שאין לי.

דוד אזולאי: אין לכם התנגדות לעניין הזה?

דוד אזולאי: בסדר גמור, תודה רבה.

דוד אזולאי: אני  מבקש לקרוא את הנוסח.

גלעד ארדן: אני אקרא רק את הסעיפים האחרים, מעבר להסתייגויות, וכמובן שההצבעה תהיה יחד עם ההסתייגויות שהתקבלו.

גלעד ארדן: "הצעת חוק התכנון והבנייה (תיקון מס' 96)(פטור מהיטל השבחה בשל חיזוק מבנים מפני רעידות אדמה), התשע"א-2011.

גלעד ארדן: תיקון לתוספת השלישית.

גלעד ארדן: בחוק התכנון והבנייה, התשכ"ה-1965 (להלן – החוק העיקרי) בתוספת השלישית, בסעיף 19(ב), אחרי פסקה (9) יבוא:     "(10) השבחה במקרקעין בשל קבלת היתר לבנייה או להרחבה של דירת מגורים, שניתן מכוח תכנית כמפורט להלן:     תכנית המתאר הארצית לחיזוק מבנים קיימים מפני רעידות אדמה (תמ"א38).

גלעד ארדן: תכנית מפורטת שהוכנה על פי הוראות תכנית המתאר הארצית האמורה בפסקה (1) ושבין מטרותיה חיזוק מבנים קיימים בפני רעידות אדמה".

גלעד ארדן: לגבי הסיפא: "פטור לפי פסקה זו יחול רק לגבי חלק ההשבחה שהיה פטור מתשלום היטל השבחה, לו ניתן היתר לפי תכנית המתאר הארצית האמורה בפסקה (1)" או לעניין דירות מגורים – ננסח את זה.

גלעד ארדן: תחלתו של סעיף 19(ב)(10) לחוק העיקרי כנוסחו בחוק זה, ביום כ"ג בכסלו התשע"א (30 בנובמבר 2010).

גלעד ארדן: "

שירי ברנד: את הסיפא שאדוני אמר שינסח, זה בהתייחס לחדרים על הגג, שהם מהווים חלק בלתי נפרד מדירת המגורים שהוספה במסגרת התמ"א?

גלעד ארדן: נכון.

דוד אזולאי: נצביע על הצעת החוק כפי שנקראה על ידי היועץ המשפטי.

דוד אזולאי: מי בעד הכנה לקריאה שנייה ושלישית של הצעת חוק התכנון והבנייה (תיקון מס' 96)(פטור מהיטל השבחה בשל חיזוק מבנים מפני רעידות אדמה), התשע"א-2011 עם התוספות שנוספו בעקבות ההסתייגויות?

דוד אזולאי: הצבעה     בעד הצעת החוק – פה אחד נגד – אין נמנעים – אין הצעת חוק התכנון והבנייה (תיקון מס' 96)(פטור מהיטל השבחה בשל חיזוק מבנים מפני רעידות אדמה), התשע"א-2010, נתקבלה.

דוד אזולאי: אין מתנגדים ואין נמנעים.

דוד אזולאי: לפיכך, הצעת החוק עוברת לקריאה שנייה ושלישית במליאה.

דוד אזולאי: תודה רבה לכולם, הישיבה נעולה.